title: Directiva de punere în aplicare 2011/54/UE a Comisiei din 20 aprilie 2011 de modificare a Directivei 91/414/CEE a Consiliului în vederea includerii metaldehidei ca substanță activă și de modificare a Deciziei 2008/934/CE a Comisiei  Text cu relevanță pentru SEE

text:
               21.4.2011

               RO

               Jurnalul Oficial al Uniunii Europene

               L 105/28

         DIRECTIVA DE PUNERE ÎN APLICARE 2011/54/UE A COMISIEI
   din 20 aprilie 2011
   de modificare a Directivei 91/414/CEE a Consiliului în vederea includerii metaldehidei ca substanță activă și de modificare a Deciziei 2008/934/CE a Comisiei
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 6 alineatul (1),
   întrucât:

               (1)

               Regulamentele (CE) nr. 451/2000 (2) și (CE) nr. 1490/2002 (3) ale Comisiei stabilesc normele de punere în aplicare a etapelor a doua și a treia ale programului de lucru menționat la articolul 8 alineatul (2) din Directiva 91/414/CEE, precum și o listă de substanțe active care urmează să fie evaluate în vederea eventualei lor includeri în anexa I la Directiva 91/414/CEE. Această listă includea metaldehida.

               (2)

               În conformitate cu articolul 11e din Regulamentul (CE) nr. 1490/2002, notificatorul și-a retras sprijinul pentru includerea substanței active respective în anexa I la Directiva 91/414/CEE, în termen de două luni de la primirea proiectului de raport de evaluare. În consecință, Decizia 2008/934/CE a Comisiei din 5 decembrie 2008 privind neincluderea anumitor substanțe active în anexa I la Directiva 91/414/CEE a Consiliului, precum și retragerea autorizațiilor pentru produsele de protecție a plantelor care conțin aceste substanțe (4) a fost adoptată privind neincluderea metaldehidei.

               (3)

               În temeiul articolului 6 alineatul (2) din Directiva 91/414/CEE, notificatorul inițial (denumit în continuare „solicitantul”) a prezentat o nouă cerere solicitând aplicarea procedurii accelerate prevăzute la articolele 14-19 din Regulamentul (CE) nr. 33/2008 al Comisiei din 17 ianuarie 2008 de stabilire a normelor de aplicare a Directivei 91/414/CEE a Consiliului în privința unei proceduri ordinare și a unei proceduri accelerate de evaluare a substanțelor active prevăzute în programul de lucru menționat la articolul 8 alineatul (2) din directiva respectivă, dar care nu au fost incluse în anexa I la aceasta (5).

               (4)

               Cererea a fost transmisă Austriei, care a fost desemnată stat membru raportor prin Regulamentul (CE) nr. 1490/2002. Perioada de timp pentru procedura accelerată a fost respectată. Specificația substanței active și utilizările propuse sunt identice cu cele care au făcut obiectul Deciziei 2008/934/CE. Cererea este conformă, de asemenea, cu celelalte cerințe de fond și de procedură menționate la articolul 15 din Regulamentul (CE) nr. 33/2008.

               (5)

               Austria a evaluat informațiile suplimentare transmise de solicitant și a elaborat un raport suplimentar. Raportul a fost comunicat Autorității Europene pentru Siguranța Alimentară (denumită în continuare „autoritatea”) și Comisiei, la 5 ianuarie 2010. Autoritatea a comunicat raportul suplimentar celorlalte state membre și solicitantului pentru observații și a transmis Comisiei observațiile primite. În conformitate cu articolul 20 alineatul (1) din Regulamentul (CE) nr. 33/2008 și la cererea Comisiei, la 11 octombrie 2010, autoritatea a prezentat Comisiei concluzia sa privind metaldehida (6). Proiectul de raport de evaluare, raportul suplimentar și concluzia autorității au fost reexaminate de statele membre și de Comisie în cadrul Comitetului permanent pentru lanțul alimentar și sănătatea animală și au fost finalizate la 11 martie 2011, sub forma raportului de reexaminare al Comisiei privind metaldehida.

               (6)

               Diferitele examinări efectuate au arătat că produsele de protecție a plantelor care conțin metaldehidă pot îndeplini, în general, cerințele prevăzute la articolul 5 alineatul (1) literele (a) și (b) din Directiva 91/414/CEE, în special în ceea ce privește utilizările examinate și prezentate în raportul de reexaminare al Comisiei. Prin urmare, este necesară includerea metaldehidei în anexa I, pentru a garanta că, în toate statele membre, autorizațiile pentru produsele de protecție a plantelor care conțin această substanță activă pot fi acordate în conformitate cu dispozițiile directivei menționate anterior.

               (7)

               Înainte de includerea unei substanțe active în anexa I, ar trebui acordat un termen rezonabil pentru a permite statelor membre și părților interesate să se pregătească pentru îndeplinirea noilor cerințe care decurg din această includere.

               (8)

               Fără a aduce atingere obligațiilor prevăzute în Directiva 91/414/CEE ca urmare a includerii unei substanțe active în anexa I, statele membre ar trebui să dispună de un termen de șase luni de la includere pentru a reexamina autorizațiile existente pentru produsele de protecție a plantelor care conțin metaldehidă, în scopul de a asigura respectarea cerințelor prevăzute în Directiva 91/414/CEE, în special la articolul 13, precum și a condițiilor relevante prezentate în anexa I. După caz, statele membre ar trebui să modifice, să înlocuiască sau să retragă autorizațiile existente, în conformitate cu dispozițiile Directivei 91/414/CEE. Prin derogare de la termenul menționat anterior, ar trebui să fie acordat un termen mai lung pentru prezentarea și evaluarea dosarului complet prevăzut în anexa III, corespunzător fiecărui produs de protecție a plantelor pentru fiecare utilizare preconizată, în conformitate cu principiile uniforme prezentate în Directiva 91/414/CEE.

               (9)

               Experiența dobândită din includerile precedente în anexa I la Directiva 91/414/CEE ale substanțelor active evaluate în cadrul Regulamentului (CEE) nr. 3600/92 al Comisiei din 11 decembrie 1992 de stabilire a normelor de punere în aplicare a primei etape a programului de lucru prevăzut la articolul 8 alineatul (2) din Directiva 91/414/CEE a Consiliului privind introducerea pe piață a produselor fitosanitare (7) a arătat că pot interveni dificultăți în interpretarea obligațiilor titularilor de autorizații existente în ceea ce privește accesul la informații. Prin urmare, pentru a se evita noi dificultăți, este necesar să se precizeze obligațiile statelor membre, în special obligația de a verifica dacă titularul unei autorizații demonstrează că are acces la un dosar care respectă cerințele din anexa II la directiva menționată anterior. Această precizare nu impune însă obligații noi statelor membre sau titularilor autorizațiilor, în raport cu directivele de modificare a anexei I adoptate până în prezent.

               (10)

               Prin urmare, Directiva 91/414/CEE ar trebui modificată în consecință.

               (11)

               Decizia 2008/934/CE prevede neincluderea metaldehidei și retragerea autorizațiilor pentru produsele de protecție a plantelor care conțin această substanță până la 31 decembrie 2011. Este necesar să se elimine rândul referitor la metaldehidă din anexa la decizia menționată anterior.

               (12)

               Prin urmare, Decizia 2008/934/CE ar trebui modificată în consecință.

               (13)

               Măsurile prevăzute în prezenta directivă sunt conforme cu avizul Comitetului permanent pentru lanțul alimentar și sănătatea animală,

         ADOPTĂ PREZENTA DIRECTIVĂ:
   Articolul 1
   Anexa I la Directiva 91/414/CEE se modifică în conformitate cu anexa la prezenta directivă.
   Articolul 2
   Rândul referitor la metaldehidă din anexa la Decizia 2008/934/CE se elimină.
   Articolul 3
   Statele membre adoptă și publică, până la 30 noiembrie 2011 cel târziu, actele cu putere de lege și actele administrative necesare pentru a se conforma prezentei directive. Comisiei îi este comunicat de îndată de statele membre textul acestor acte, precum și un tabel de corespondență între aceste acte și prezenta directivă.
   Statele membre aplică aceste acte începând cu 1 decembrie 2011.
   Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   Articolul 4
   (1)   Atunci când este necesar, statele membre modifică sau retrag, în conformitate cu Directiva 91/414/CEE, autorizațiile existente pentru produsele de protecție a plantelor care conțin metaldehidă ca substanță activă, până la 30 noiembrie 2011.
   Până la această dată, statele membre verifică, în special, dacă se respectă condițiile referitoare la metaldehidă din anexa I la directiva menționată anterior, cu excepția celor din partea B a rubricii corespunzătoare acestei substanțe active, precum și dacă titularul autorizației deține un dosar sau are acces la un dosar care îndeplinește cerințele din anexa II la directiva respectivă, conform condițiilor prevăzute la articolul 13 din directivă.
   (2)   Prin derogare de la alineatul (1), pentru fiecare produs de protecție a plantelor autorizat care conține metaldehidă fie ca substanță activă unică, fie ca una dintre substanțele active enumerate în anexa I la Directiva 91/414/CEE până la 31 mai 2011 cel târziu, statele membre reevaluează produsul în conformitate cu principiile uniforme prevăzute în anexa VI la Directiva 91/414/CEE, pe baza unui dosar care îndeplinește cerințele din anexa III la directiva menționată anterior și care ia în considerare partea B a rubricii referitoare la metaldehidă din anexa I la directivă. Pe baza evaluării respective, statele membre stabilesc dacă produsul îndeplinește condițiile prezentate la articolul 4 alineatul (1) literele (b), (c), (d) și (e) din Directiva 91/414/CEE.
   În urma stabilirii acestui fapt, statele membre:

               (a)

               în cazul unui produs care conține metaldehidă ca substanță activă unică, modifică sau retrag autorizația, atunci când este necesar, până la 31 mai 2015 cel târziu; sau

               (b)

               în cazul unui produs care conține metaldehidă ca una dintr-o serie de substanțe active, modifică sau retrag autorizația, atunci când este necesar, până la 31 mai 2015 sau până la data stabilită pentru o astfel de modificare sau de retragere în directiva sau directivele respectivă (respective) care a (au) adăugat substanța sau substanțele relevantă (relevante) în anexa I la Directiva 91/414/CEE, dacă aceasta din urmă este ulterioară celei dintâi date.

         Articolul 5
   Prezenta directivă intră în vigoare la 1 iunie 2011.
   Articolul 6
   Prezenta directivă se adresează statelor membre.

      Adoptată la Bruxelles, 20 aprilie 2011.

            Pentru Comisie

            Președintele

         José Manuel BARROSO

      (1)  JO L 230, 19.8.1991, p. 1.

      (2)  JO L 55, 29.2.2000, p. 25.

      (3)  JO L 224, 21.8.2002, p. 23.

      (4)  JO L 333, 11.12.2008, p. 11.

      (5)  JO L 15, 18.1.2008, p. 5.

      (6)  Autoritatea Europeană pentru Siguranța Alimentară; Conclusion on the peer review of the pesticide risk assessment of the active substance metaldehyde (Concluzia reexaminării inter pares a riscului utilizării ca pesticid a substanței active metaldehidă). EFSA Journal 2010; 8(10):1856. [71 pp.]. doi:10.2903/j.efsa.2010.1856. Document disponibil la adresa de Internet: www.efsa.europa.eu.

      (7)  JO L 366, 15.12.1992, p. 10.

      ANEXĂ
      Se adaugă următoarea rubrică la sfârșitul tabelului din anexa I la Directiva 91/414/CEE:

                     Nr.

                     Denumire comună, numere de identificare

                     Denumire IUPAC

                     Puritate (1)

                     Data intrării în vigoare

                     Data de expirare a includerii

                     Dispoziții specifice

                     „360

                     Metaldehidă
                     Nr. CAS:
                     108-62-3 (tetramer)
                     9002-91-9 (homopolimer)
                     Nr. CIPAC: 62

                        r-2, c-4, c-6, c-8-tetrametil-1,3,5,7- tetroxocan

                     ≥ 985 g/kg
                     acetaldehidă max. 1,5 g/kg

                     1 iunie 2011

                     31 mai 2021

                     PARTEA A
                     Se pot autoriza numai utilizările ca moluscocid.
                     PARTEA B
                     Pentru punerea în aplicare a principiilor uniforme prevăzute în anexa VI, se ține seama de concluziile raportului de reexaminare privind metaldehida, în special apendicele I și II la aceasta, în forma lor finalizată în cadrul Comitetului permanent pentru lanțul alimentar și sănătatea animală la 11 martie 2011.
                     În această evaluare generală, statele membre acordă o atenție deosebită:

                                 (a)

                                 riscului pentru operatori și lucrători;

                                 (b)

                                 expunerii consumatorilor prin alimentație, în vederea revizuirilor viitoare ale nivelurilor maxime de reziduuri;

                                 (c)

                                 riscului acut și riscului pe termen lung pentru păsări și mamifere.

                           Statele membre se asigură că autorizațiile includ un agent eficient pentru îndepărtarea câinilor.
                     Condițiile de autorizare includ, după caz, măsuri de reducere a riscului.”

         (1)  Informații suplimentare privind identitatea și specificația substanței active se găsesc în raportul de reexaminare.


title: Directiva de punere în aplicare 2012/1/UE a Comisiei din 6 ianuarie 2012 de modificare a anexei I la Directiva 66/402/CEE a Consiliului în ceea ce privește condițiile pe care trebuie să le îndeplinească cultura de Oryza sativa  Text cu relevanță pentru SEE

text:
               7.1.2012

               RO

               Jurnalul Oficial al Uniunii Europene

               L 4/8

         DIRECTIVA DE PUNERE ÎN APLICARE 2012/1/UE A COMISIEI
   din 6 ianuarie 2012
   de modificare a anexei I la Directiva 66/402/CEE a Consiliului în ceea ce privește condițiile pe care trebuie să le îndeplinească cultura de Oryza sativa
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 66/402/CEE a Consiliului din 14 iunie 1966 privind comercializarea semințelor de cereale (1), în special articolul 21a,
   întrucât:

               (1)

               Informații recente din partea statelor membre, precum și studii recente efectuate de acestea au demonstrat necesitatea de a introduce un prag pentru prezența plantelor atacate de Fusarium fujikuroi pe terenurile agricole pe care sunt produse semințele de Oryza sativa, deoarece Fusarium fujikuroi dăunează orezului, iar acesta nu este susceptibil să fie tratat în mod eficient cu produsele disponibile de protecție a plantelor. Studiile respective au demonstrat, de asemenea, că este necesar să se reducă prezența speciilor sălbatice sau a plantelor cu semințe roșii pe terenurile agricole pe care sunt produse semințele de Oryza sativa deoarece, în cadrul pragului actual, producția de semințe de orez și calitatea acestora sunt diminuate în mod semnificativ.

               (2)

               Având în vedere aceste aspecte, ar trebui introdus un prag pentru prezența plantelor atacate de Fusarium fujikoroi pe terenurile agricole pe care sunt produse semințele de Oryza sativa, iar pragul pentru prezența speciilor sălbatice sau a plantelor cu semințe roșii ar trebui redus pe terenurile agricole pe care sunt produse semințele de Oryza sativa, în cazul producției categoriei de semințe certificate. Pragurile în cauză ar trebui stabilite pe baza studiilor realizate de statele membre.

               (3)

               Prin urmare, Directiva 66/402/CEE ar trebui modificată în consecință.

               (4)

               Măsurile prevăzute în prezenta directivă sunt conforme cu avizul Comitetului permanent pentru semințe și material de înmulțire agricol, horticol și forestier,

         ADOPTĂ PREZENTA DIRECTIVĂ:
   Articolul 1
   Modificări la Directiva 66/402/CEE
   La anexa I la Directiva 66/402/CEE, punctul 3.A. se înlocuiește cu următorul text:

               „A.

               Oryza sativa:
               Numărul de plante care pot fi recunoscute în mod evident ca fiind atacate de Fusarium fujikuroi nu depășește:

                           —

                           2 la 200 m2 pentru producția de semințe de bază,

                           —

                           4 la 200 m2 pentru producția de semințe certificate, prima generație,

                           —

                           8 la 200m2 pentru producția de semințe certificate, a doua generație.

                     Numărul de plante care pot fi recunoscute în mod evident ca fiind plante sălbatice sau plante cu semințe roșii nu depășește:

                           —

                           0 pentru producția de semințe de bază,

                           —

                           1 la 100 m2 pentru producția de semințe certificate de prima și a doua generație,”

         Articolul 2
   Transpunere
   1.   Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive până la 31 mai 2012, cel târziu. Statele membre comunică Comisiei textul acestor acte, precum și un tabel de corespondență între aceste acte și prezenta directivă.
   Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   2.   Statele membre comunică Comisiei textele principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Intrarea în vigoare
   Prezenta directivă intră în vigoare în a șaptea zi de la data publicării în Jurnalul Oficial al Uniunii Europene.
   Articolul 4
   Destinatari
   Prezenta directivă se adresează statelor membre.

      Adoptată la Bruxelles, 6 ianuarie 2012.

            Pentru Comisie

            Președintele

         José Manuel BARROSO

      (1)  JO 125, 11.7.1966, p. 2309/66.


title: Directiva delegată 2014/3/UE a Comisiei din 18 octombrie 2013 de modificare, în scopul adaptării la progresul tehnic, a anexei IV la Directiva 2011/65/UE a Parlamentului European și a Consiliului în ceea ce privește o derogare privind markerii acetatului de plumb utilizat în cadrele stereotactice pentru cap folosite în TC (tomografia computerizată) și RMN și în sistemele de poziționare pentru fasciculele de raze gamma și terapie cu acceleratori de particule  Text cu relevanță pentru SEE

text:
               9.1.2014

               RO

               Jurnalul Oficial al Uniunii Europene

               L 4/49

         DIRECTIVA DELEGATĂ 2014/3/UE A COMISIEI
   din 18 octombrie 2013
   de modificare, în scopul adaptării la progresul tehnic, a anexei IV la Directiva 2011/65/UE a Parlamentului European și a Consiliului în ceea ce privește o derogare privind markerii acetatului de plumb utilizat în cadrele stereotactice pentru cap folosite în TC (tomografia computerizată) și RMN și în sistemele de poziționare pentru fasciculele de raze gamma și terapie cu acceleratori de particule
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice (1), în special articolul 5 alineatul (1) litera (a),
   întrucât:

               (1)

               Directiva 2011/65/UE interzice folosirea plumbului în echipamentele electrice și electronice introduse pe piață.

               (2)

               Acetatul de plumb este o substanță ideală folosită ca marker la cadrele pentru cap utilizate pentru poziționare în radioterapie și proceduri de extragere a tumorilor cu raze gamma.

               (3)

               Este imposibil din punct de vedere științific și tehnic să se înlocuiască sau să se elimine plumbul din aplicația respectivă și se pare că un înlocuitor adecvat nu va fi disponibil nici în viitorul apropiat.

               (4)

               Prin urmare, Directiva 2011/65/UE ar trebui să fie modificată în mod corespunzător,

         ADOPTĂ PREZENTA DIRECTIVĂ:
   Articolul 1
   Anexa IV la Directiva 2011/65/UE se modifică în conformitate cu anexa la prezenta directivă.
   Articolul 2
   (1)   Statele membre pun în aplicare actele cu putere de lege și actele administrative necesare pentru a se conforma prezentei directive până în ultima zi din cea de a șasea lună de la intrarea în vigoare a prezentei directive, cel târziu. Statele membre comunică Comisiei textul acestor acte.
   Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 18 octombrie 2013.

            Pentru Comisie

            Președintele

         José Manuel BARROSO

      (1)  JO L 174, 1.7.2011, p. 88.

      ANEXĂ
      În anexa IV la Directiva 2011/65/UE se introduce următorul punct 22:

                  „22.

                  Markeri ai acetatului de plumb utilizat în cadrele stereotactice pentru cap folosite în TC (tomografia computerizată) și RMN și în sistemele de poziționare pentru fasciculele de raze gamma și terapie cu acceleratori de particule. Expiră la 30 iunie 2021.”


title: Directiva de punere în aplicare 2011/39/UE a Comisiei din 11 aprilie 2011 de modificare a Directivei 91/414/CEE a Consiliului în vederea includerii substanței fenazaquin ca substanță activă și de modificare a Deciziei 2008/934/CE a Comisiei  Text cu relevanță pentru SEE

text:
               12.4.2011

               RO

               Jurnalul Oficial al Uniunii Europene

               L 97/30

         DIRECTIVA DE PUNERE ÎN APLICARE 2011/39/UE A COMISIEI
   din 11 aprilie 2011
   de modificare a Directivei 91/414/CEE a Consiliului în vederea includerii substanței fenazaquin ca substanță activă și de modificare a Deciziei 2008/934/CE a Comisiei
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 6 alineatul (1),
   întrucât:

               (1)

               Regulamentele (CE) nr. 451/2000 (2) și (CE) nr. 1490/2002 (3) ale Comisiei stabilesc normele detaliate de punere în aplicare a etapei a treia a programului de lucru menționat la articolul 8 alineatul (2) din Directiva 91/414/CEE, precum și o listă de substanțe active care urmează să fie evaluate, în vederea unei eventuale includeri a acestora în anexa I la Directiva 91/414/CEE. Lista respectivă includea fenazaquinul.

               (2)

               În conformitate cu articolul 11e din Regulamentul (CE) nr. 1490/2002, notificatorul și-a retras sprijinul privind includerea substanței active respective în anexa I la Directiva 91/414/CEE în termen de două luni de la primirea proiectului de raport de evaluare. În consecință, Decizia 2008/934/CE a Comisiei din 5 decembrie 2008 privind neincluderea anumitor substanțe active în anexa I la Directiva 91/414/CEE a Consiliului, precum și retragerea autorizațiilor pentru produsele de protecție a plantelor care conțin aceste substanțe (4) a fost adoptată privind neincluderea substanței fenazaquin.

               (3)

               În temeiul articolului 6 alineatul (2) din Directiva 91/414/CEE, notificatorul inițial (denumit în continuare „solicitantul”) a prezentat o nouă cerere solicitând aplicarea procedurii accelerate prevăzute la articolele 14-19 din Regulamentul (CE) nr. 33/2008 al Comisiei din 17 ianuarie 2008 de stabilire a normelor de aplicare a Directivei 91/414/CEE a Consiliului în privința unei proceduri ordinare și a unei proceduri accelerate de evaluare a substanțelor active prevăzute în programul de lucru menționat la articolul 8 alineatul (2) din directiva respectivă, dar care nu au fost incluse în anexa I la aceasta (5).

               (4)

               Cererea a fost transmisă Greciei, care a fost desemnată stat membru raportor prin Regulamentul (CE) nr. 1490/2002. Perioada de timp pentru procedura accelerată a fost respectată. Specificarea substanței active și utilizările indicate sunt identice cu cele care au făcut obiectul Deciziei 2008/934/CE. Cererea respectivă respectă, de asemenea, cerințele de fond și de procedură restante menționate la articolul 15 din Regulamentul (CE) nr. 33/2008.

               (5)

               Grecia a evaluat informațiile suplimentare transmise de către solicitant și a pregătit un raport suplimentar. La data de 28 ianuarie 2010, raportul respectiv a fost transmis Autorității Europene pentru Siguranța Alimentară (denumită în continuare „autoritatea”) și Comisiei. Autoritatea a comunicat raportul suplimentar celorlalte state membre și solicitantului pentru observații și a transmis Comisiei observațiile primite. În conformitate cu articolul 20 alineatul (1) din Regulamentul (CE) nr. 33/2008 și la solicitarea Comisiei, autoritatea a prezentat Comisiei concluzia sa referitoare la fenazaquin, la data de 28 octombrie 2010 (6). Proiectul de raport de evaluare, raportul suplimentar și concluzia autorității au fost reexaminate de statele membre și de Comisie în cadrul Comitetului permanent pentru lanțul alimentar și sănătatea animală și au fost finalizate la data de 11 martie 2011 sub forma raportului de reexaminare al Comisiei privind substanța fenazaquin.

               (6)

               Diferitele examinări efectuate au arătat că poate fi de așteptat ca produsele de protecție a plantelor care conțin fenazaquin să îndeplinească, în general, cerințele prevăzute la articolul 5 alineatul (1) literele (a) și (b) din Directiva 91/414/CEE, în special în ceea ce privește utilizările examinate și precizate în raportul de reexaminare al Comisiei. Prin urmare, este adecvată includerea în anexa I a substanței fenazaquin, pentru a garanta că, în toate statele membre, autorizațiile pentru produsele de protecție a plantelor care conțin această substanță activă pot fi acordate în conformitate cu dispozițiile directivei menționate.

               (7)

               Înainte de includerea unei substanțe active în anexa I, ar trebui acordat un termen rezonabil pentru a permite statelor membre și părților interesate să se pregătească pentru îndeplinirea noilor cerințe care decurg din această includere.

               (8)

               Fără a aduce atingere obligațiilor definite în Directiva 91/414/CEE ca urmare a includerii unei substanțe active în anexa I, statele membre ar trebui să dispună de o perioadă de șase luni de la includerea substanței pentru a reexamina autorizațiile existente pentru produsele de protecție a plantelor care conțin fenazaquin, pentru a se asigura că cerințele menționate în Directiva 91/414/CEE sunt îndeplinite, în special cele de la articolul 13 și condițiile relevante din anexa I. După caz, statele membre ar trebui să modifice, să înlocuiască sau să retragă autorizațiile existente, în conformitate cu dispozițiile Directivei 91/414/CEE. Prin derogare de la termenul menționat anterior, ar trebui să fie acordat un termen mai lung pentru prezentarea și evaluarea dosarului complet, prevăzut în anexa III, al fiecărui produs de protecție a plantelor pentru fiecare utilizare preconizată, în conformitate cu principiile uniforme menționate în Directiva 91/414/CEE.

               (9)

               Experiența dobândită din includerile precedente în anexa I la Directiva 91/414/CEE ale substanțelor active evaluate în cadrul Regulamentului (CEE) nr. 3600/92 al Comisiei din 11 decembrie 1992 de stabilire a normelor de punere în aplicare a primei etape a programului de lucru prevăzut la articolul 8 alineatul (2) din Directiva 91/414/CEE a Consiliului privind introducerea pe piață a produselor fitosanitare (7) a arătat că pot interveni dificultăți în interpretarea obligațiilor titularilor de autorizații existente în ceea ce privește accesul la informații. Prin urmare, pentru a se evita noi dificultăți, este necesară clarificarea obligațiilor statelor membre, în special aceea de a verifica dacă titularul unei autorizații poate demonstra accesul la un dosar care respectă cerințele din anexa II la directiva respectivă. Totuși, această clarificare nu impune nicio altă obligație statelor membre sau titularilor autorizațiilor, în raport cu directivele de modificare a anexei I adoptate până în prezent.

               (10)

               Prin urmare, Directiva 91/414/CEE ar trebui modificată în consecință.

               (11)

               Decizia 2008/934/CE prevede neincluderea substanței fenazaquin și retragerea autorizațiilor pentru produsele de protecție a plantelor care conțin această substanță până la 31 decembrie 2011. Este necesar să se elimine rândul referitor la fenazaquin din anexa la decizia respectivă.

               (12)

               Prin urmare, Decizia 2008/934/CE ar trebui modificată în consecință.

               (13)

               Măsurile prevăzute în prezenta directivă sunt conforme cu avizul Comitetului permanent pentru lanțul alimentar și sănătatea animală,

         ADOPTĂ PREZENTA DIRECTIVĂ:
   Articolul 1
   Anexa I la Directiva 91/414/CEE se modifică în conformitate cu anexa la prezenta directivă.
   Articolul 2
   Rândul referitor la fenazaquin din anexa la Decizia 2008/934/CE se elimină.
   Articolul 3
   Statele membre adoptă și publică, până la 30 noiembrie 2011 cel târziu, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textele acestor acte, precum și un tabel de corespondență între respectivele acte și prezenta directivă.
   Statele membre aplică actele respective de la 1 decembrie 2011.
   Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   Articolul 4
   (1)   Atunci când este necesar, statele membre modifică sau retrag, în conformitate cu Directiva 91/414/CEE, autorizațiile existente pentru produsele de protecție a plantelor care conțin fenazaquin ca substanță activă până la 30 noiembrie 2011.
   Până la această dată, statele membre verifică, în special, dacă se respectă condițiile referitoare la fenazaquin din anexa I la directiva respectivă, cu excepția celor din partea B a rubricii corespunzătoare acestei substanțe active, precum și dacă titularul autorizației deține un dosar sau are acces la un dosar care îndeplinește cerințele din anexa II la directiva respectivă, în conformitate cu condițiile prevăzute la articolul 13 din aceasta.
   (2)   Prin derogare de la alineatul (1), pentru fiecare produs de protecție a plantelor autorizat care conține fenazaquin, fie ca substanță activă unică, fie ca una dintr-o serie de substanțe active, toate fiind incluse în lista din anexa I la Directiva 91/414/CEE până la 31 mai 2011 cel târziu, statele membre reevaluează produsul în conformitate cu principiile uniforme prevăzute în anexa VI la Directiva 91/414/CEE, pe baza unui dosar care îndeplinește cerințele din anexa III la directiva respectivă și luând în considerare partea B a rubricii din anexa I la directiva respectivă cu privire la fenazaquin. Pe baza evaluării respective, statele membre stabilesc dacă produsul îndeplinește condițiile menționate la articolul 4 alineatul (1) literele (b), (c), (d) și (e) din Directiva 91/414/CEE.
   În urma acestei determinări, statele membre:

               (a)

               modifică sau retrag autorizația în cazul unui produs care conține fenazaquin ca substanță activă unică, după caz, până la 31 mai 2015 cel târziu; sau

               (b)

               modifică sau retrag autorizația în cazul unui produs care conține fenazaquin ca una dintre mai multe substanțe active, după caz, până la 31 mai 2015 sau până la data stabilită pentru o astfel de modificare sau de retragere în directiva sau directivele respectivă (respective) care a (au) adăugat substanța sau substanțele relevantă (relevante) în anexa I la Directiva 91/414/CEE, dacă ultima dată este ulterioară celei dintâi.

         Articolul 5
   Prezenta directivă intră în vigoare la data de 1 iunie 2011.
   Articolul 6
   Prezenta directivă se adresează statelor membre.

      Adoptată la Bruxelles, 11 aprilie 2011.

            Pentru Comisie

            Președintele

         José Manuel BARROSO

      (1)  JO L 230, 19.8.1991, p. 1.

      (2)  JO L 55, 29.2.2000, p. 25.

      (3)  JO L 224, 21.8.2002, p. 23.

      (4)  JO L 333, 11.12.2008, p. 11.

      (5)  JO L 15, 18.1.2008, p. 5.

      (6)  Autoritatea Europeană pentru Siguranța Alimentară; Conclusion on the peer review of the pesticide risk assessment of the active substance fenazaquin (Concluzia evaluării inter pares a riscului utilizării ca pesticid a substanței active fenazaquin). EFSA Journal 2010; 8(11):1892. [74 pp.]. doi:10.2903/j.efsa.2010.1892. Document disponibil la adresa de internet: www.efsa.europa.eu.

      (7)  JO L 366, 15.12.1992, p. 10.

      ANEXĂ
      Se adaugă următoarea rubrică la sfârșitul tabelului din anexa I la Directiva 91/414/CEE:

                     Nr.

                     Denumire comună, numere de identificare

                     Denumire IUPAC

                     Puritate (1)

                     Data intrării în vigoare

                     Data expirării includerii

                     Dispoziții specifice

                     „345

                     Fenazaquin
                     Nr. CAS: 120928-09-8
                     Nr. CIPAC: 693

                     4-terț-butilfenetil chinazolin-4-il eter

                     ≥ 975 g/kg

                     1 iunie 2011

                     31 mai 2021

                     PARTEA A
                     Se pot autoriza numai utilizările ca acaricid pentru plantele ornamentale de seră.
                     PARTEA B
                     Pentru punerea în aplicare a principiilor uniforme prevăzute în anexa VI, se iau în considerare concluziile raportului de reexaminare privind substanța fenazaquin, în special apendicele I și II, în forma lor finalizată în cadrul Comitetului permanent pentru lanțul alimentar și sănătatea animală la 11 martie 2011.
                     În această evaluare generală, statele membre:

                                 1.

                                 acordă o atenție deosebită protecției organismelor acvatice;

                                 2.

                                 acordă o atenție deosebită riscului pentru operatori și se asigură că în condițiile de utilizare este prevăzută folosirea echipamentelor de protecție individuală corespunzătoare;

                                 3.

                                 acordă o atenție deosebită protejării albinelor și se asigură că condițiile de utilizare includ măsuri de reducere a riscurilor, după caz;

                                 4.

                                 prevăd condiții de utilizare care garantează faptul că nu există reziduuri de fenazaquin în culturile destinate consumului uman și animal.”

         (1)  Detalii suplimentare privind identitatea și specificațiile substanței active se găsesc în raportul de reexaminare.


title: Directiva de punere în aplicare (UE) 2015/1955 a Comisiei din 29 octombrie 2015 de modificare a anexelor I și II la Directiva 66/402/CEE a Consiliului privind comercializarea semințelor de cereale (Text cu relevanță pentru SEE)

text:
               30.10.2015

               RO

               Jurnalul Oficial al Uniunii Europene

               L 284/142

         DIRECTIVA DE PUNERE ÎN APLICARE (UE) 2015/1955 A COMISIEI
   din 29 octombrie 2015
   de modificare a anexelor I și II la Directiva 66/402/CEE a Consiliului privind comercializarea semințelor de cereale
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 66/402/CEE a Consiliului din 14 iunie 1966 privind comercializarea semințelor de cereale (1), în special articolul 21b,
   întrucât:

               (1)

               În ultimii ani, un număr din ce în ce mai mare de varietăți hibride de orz produse prin tehnica sterilității masculine citoplasmatice au fost incluse în Catalogul comun al soiurilor de plante agricole, în conformitate cu articolul 17 din Directiva 2002/53/CE a Consiliului (2).

               (2)

               Sterilitatea masculină citoplasmatică (CMS) a fost acceptată la nivel mondial drept o tehnică de reproducere pentru producția de varietăți hibride de orz. Aceasta se bazează pe un mecanism genetic care există în mod natural în citoplasma plantelor. Acest mecanism genetic poate fi introdus în plante prin încrucișare. Pe baza acestei tehnici se poate combina diversitatea genetică a două sau mai multe linii parentale. Prin urmare, performanța acestor varietăți, în ceea ce privește, de exemplu, rezistența la boli și productivitatea, poate fi îmbunătățită. Având în vedere acest progres tehnic, este necesar să se stabilească condiții specifice pentru varietățile hibride de orz.

               (3)

               Ținând seama de similitudinile tehnice cu producția de semințe de hibrizi de secară și de nevoile utilizatorilor de semințe de hibrizi de orz, este adecvat să se stabilească condiții pentru aceste semințe care să fie similare cu condițiile aplicabile semințelor de hibrizi de secară.

               (4)

               Experiența a demonstrat că sistemul specific de producție aplicat în câmp, care constă în cultivarea concomitentă a liniilor parentale, în combinație cu riscurile legate de condițiile meteorologice în timpul perioadei de înflorire, ar necesita o reducere a standardului de puritate varietală la 85 %, în cazul în care se aplică tehnica CMS, ceea ce permite obținerea unei producții stabile de semințe în condiții meteorologice mai puțin favorabile. Prin urmare, este adecvat să se permită un nivel mai scăzut de puritate varietală, în comparație cu nivelul solicitat pentru alți hibrizi.

               (5)

               Prin urmare, anexele I și II la Directiva 66/402/CEE ar trebui să fie modificate în consecință.

               (6)

               Măsurile prevăzute în prezenta directivă sunt în conformitate cu avizul Comitetului permanent pentru plante, animale, produse alimentare și hrană pentru animale,

         ADOPTĂ PREZENTA DIRECTIVĂ:
   Articolul 1
   Modificări ale Directivei 66/402/CEE
   Anexele I și II la Directiva 66/402/CEE se modifică în conformitate cu anexa la prezenta directivă.
   Articolul 2
   Transpunere
   (1)   Statele membre adoptă și publică, până cel târziu la data de 30 iunie 2016, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul acestor acte.
   Statele membre aplică aceste acte începând cu 1 iulie 2016.
   Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Intrare în vigoare
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Destinatari
   Prezenta directivă se adresează statelor membre.

      Adoptată la Bruxelles, 29 octombrie 2015.

            Pentru Comisie

            Președintele

         Jean-Claude JUNCKER

      (1)  JO 125, 11.7.1966, p. 2309/66.

      (2)  Directiva 2002/53/CE a Consiliului din 13 iunie 2002 privind Catalogul comun al soiurilor de plante agricole (JO L 193, 20.7.2002, p. 1).

      ANEXĂ
      Anexele I și II la Directiva 66/402/CEE se modifică după cum urmează:

                  1.

                  Anexa I se modifică după cum urmează:

                              (a)

                              prima teză de la punctul 5 se înlocuiește cu următorul text: „Culturile destinate producției de semințe certificate de hibrizi de Avena nuda, Avena sativa, Avena strigosa, Oryza sativa, Triticum aestivum, Triticum durum, Triticum spelta și xTriticosecale autopolenizant și culturile destinate producției de semințe certificate de hibrizi de Hordeum vulgare prin intermediul unei alte tehnici decât sterilitatea masculină citoplasmatică (CMS).”;

                              (b)

                              următorul punct se introduce după punctul 5:

                                          „5a.

                                          Culturile destinate producției de semințe de bază și certificate de hibrizi de Hordeum vulgare prin intermediul tehnicii de CMS:

                                                      (a)

                                                      Cultura îndeplinește următoarele standarde privind distanțele față de sursele învecinate de polen care ar putea să genereze o polenizare străină nedorită:

                                                                  Cultură

                                                                  Distanță minimă

                                                                  Pentru producerea de semințe de bază

                                                                  100 m

                                                                  Pentru producerea de semințe certificate

                                                                  50 m

                                                      (b)

                                                      Cultura are o identitate și o puritate varietală suficiente în ceea ce privește caracteristicile componentelor.
                                                      În special, cultura respectă următoarele standarde:

                                                                  (i)

                                                                  procentul în număr de plante care în mod evident sunt neconforme cu tipul nu depășește:

                                                                              —

                                                                              pentru culturile folosite pentru producția de semințe de bază, 0,1 % pentru linia menținătoare și linia restauratoare și 0,2 % pentru componenta feminină CMS;

                                                                              —

                                                                              pentru culturile folosite pentru producția de semințe certificate, 0,3 % pentru linia restauratoare și componenta feminină CMS, și 0,5 % în cazul în care componenta feminină CMS este un hibrid simplu;

                                                                  (ii)

                                                                  nivelul de sterilitate masculină al componentei feminine este de cel puțin:

                                                                              —

                                                                              99,7 % pentru culturile folosite pentru producția de semințe de bază;

                                                                              —

                                                                              99,5 % pentru culturile folosite pentru producția de semințe certificate;

                                                                  (iii)

                                                                  cerințele de la punctele (i) și (ii) sunt evaluate în cadrul unui control oficial a posteriori.

                                                      (c)

                                                      Semințele certificate pot fi produse într-o cultură mixtă de componentă feminină masculin-sterilă cu o componentă masculină care restaurează fertilitatea.”

                  2.

                  Anexa II se modifică după cum urmează:

                              (a)

                              Punctul 1.C se înlocuiește cu următorul text:
                              „C.   Hibrizii de Avena nuda, Avena sativa, Avena strigosa, Hordeum vulgare, Oryza sativa, Triticum aestivum, Triticum durum, Triticum spelta și xTriticosecale autopolenizant:

                              Puritatea varietală minimă pentru semințele din categoria semințe certificate este de 90 %.
                              Pentru Hordeum vulgare produs prin intermediul CMS, aceasta este de 85 %. Impuritățile, altele decât linia restauratoare, nu depășesc 2 %.
                              Puritatea varietală minimă se examinează în cadrul testelor oficiale a posteriori, efectuate pe o proporție adecvată de eșantioane.”

                              (b)

                              Titlul punctului 1.E din anexa II se înlocuiește cu următorul text:„E.
                                 Hibrizi de Secale cereale și hibrizi de Hordeum vulgare produși prin intermediul CMS”.


title: Directiva delegată (UE) 2016/1028 a Comisiei din 19 aprilie 2016 de modificare, în scopul adaptării la progresul tehnic, a anexei IV la Directiva 2011/65/UE a Parlamentului European și a Consiliului, în ceea ce privește o derogare pentru plumbul din aliajele de lipit ale contactelor electrice ale senzorilor de temperatură din anumite dispozitive (Text cu relevanță pentru SEE)

text:
               25.6.2016

               RO

               Jurnalul Oficial al Uniunii Europene

               L 168/13

         DIRECTIVA DELEGATĂ (UE) 2016/1028 A COMISIEI
   din 19 aprilie 2016
   de modificare, în scopul adaptării la progresul tehnic, a anexei IV la Directiva 2011/65/UE a Parlamentului European și a Consiliului, în ceea ce privește o derogare pentru plumbul din aliajele de lipit ale contactelor electrice ale senzorilor de temperatură din anumite dispozitive
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice (1), în special articolul 5 alineatul (1) litera (a),
   întrucât:

               (1)

               Directiva 2011/65/UE interzice utilizarea plumbului în echipamentele electrice și electronice introduse pe piață.

               (2)

               Plumbul se utilizează la contactele electrice ale senzorilor criogenici din dispozitivele medicale și din instrumentele de monitorizare și control, pentru a preveni formarea fazelor intermetalice cu grosime mare, a excrescențelor de tip „whiskers” și a ciumei staniului. În anumite aplicații, acești senzori se utilizează pentru măsurarea temperaturilor foarte scăzute, pe perioade scurte de timp.

               (3)

               Aliajele de lipit fără plumb nu pot fi utilizate în aplicații criogenice, deoarece acestea pot fi afectate de ciuma staniului, fenomen care compromite grav fiabilitatea aparatelor. În cazul senzorilor criogenici utilizați în mod tipic, s-a dovedit că, în afară de sudură, nu sunt disponibile și fiabile alte tehnologii de realizare a contactelor electrice.

               (4)

               Prin urmare, aliajele de lipit care conțin plumb din contactele externe ale senzorilor de temperatură utilizați periodic la temperaturi sub – 150 °C trebuie să facă obiectul unei derogări până la 30 iunie 2021, similară derogării de la punctul 26 din anexa IV la Directiva 2011/65/UE. Având în vedere ciclurile de inovare pentru dispozitivele medicale și instrumentele de monitorizare și control, este puțin probabil ca durata acestei derogări să aibă efecte negative asupra inovării.

               (5)

               Prin urmare, Directiva 2011/65/UE trebuie modificată în consecință,

         ADOPTĂ PREZENTA DIRECTIVĂ:
   Articolul 1
   Anexa IV la Directiva 2011/65/UE se modifică în conformitate cu anexa la prezenta directivă.
   Articolul 2
   (1)   Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive, cel mai târziu până la 30 aprilie 2017. Statele membre comunică Comisiei fără întârziere textul actelor respective.
   Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 19 aprilie 2016.

            Pentru Comisie

            Președintele

         Jean-Claude JUNCKER

      (1)  JO L 174, 1.7.2011, p. 88.

      ANEXĂ
      În anexa IV la Directiva 2011/65/UE, punctul 26 se înlocuiește cu următorul text:

                     „26.

                     Plumbul din următoarele aplicații care sunt utilizate pentru perioade lungi de timp la o temperatură sub – 20 °C în condiții normale de funcționare și depozitare:

                                 (a)

                                 aliajele de lipit de pe plăcile cu circuite imprimate;

                                 (b)

                                 stratul acoperitor al terminațiilor componentelor electrice și electronice și stratul acoperitor al plăcilor cu circuite imprimate;

                                 (c)

                                 aliajele de lipit pentru îmbinarea firelor și a cablurilor;

                                 (d)

                                 aliajele de lipit pentru conectarea traductorilor și a senzorilor.

                           Plumbul din aliajele de lipit ale contactelor electrice ale senzorilor de temperatură din dispozitivele proiectate pentru a fi utilizate periodic la temperaturi sub – 150 °C.
                     Aceste derogări expiră la 30 iunie 2021.”


title: Directiva delegată 2014/75/UE a Comisiei din 13 martie 2014 de modificare, în scopul adaptării la progresul tehnic, a anexei IV la Directiva 2011/65/UE a Parlamentului European și a Consiliului în ceea ce privește o derogare pentru mercurul din lămpile fluorescente cu catod rece — maximum 5 mg pe lampă — folosite pentru iluminarea din spate a afișajelor cu cristale lichide din componența instrumentelor industriale de monitorizare și control introduse pe piață înainte de 22 iulie 2017  Text cu relevanță pentru SEE

text:
               20.5.2014

               RO

               Jurnalul Oficial al Uniunii Europene

               L 148/84

         DIRECTIVA DELEGATĂ 2014/75/UE A COMISIEI
   din 13 martie 2014
   de modificare, în scopul adaptării la progresul tehnic, a anexei IV la Directiva 2011/65/UE a Parlamentului European și a Consiliului în ceea ce privește o derogare pentru mercurul din lămpile fluorescente cu catod rece — maximum 5 mg pe lampă — folosite pentru iluminarea din spate a afișajelor cu cristale lichide din componența instrumentelor industriale de monitorizare și control introduse pe piață înainte de 22 iulie 2017
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice (1), în special articolul 5 alineatul (1) litera (a),
   întrucât:

               (1)

               Directiva 2011/65/UE interzice utilizarea mercurului în echipamentele electrice și electronice introduse pe piață.

               (2)

               Numeroase instrumente industriale de monitorizare și control au în componență afișaje cu cristale lichide cu iluminare din spate care necesită utilizarea de lămpi fluorescente cu catod rece cu un conținut de 5 mg de mercur. Efectele negative totale asupra mediului și asupra sănătății și securității consumatorului provocate de substituirea lămpilor fluorescente cu catod rece cu un conținut de mercur din componența instrumentelor industriale de monitorizare și control pot depăși avantajele totale pentru mediu și pentru sănătatea și securitatea consumatorului.

               (3)

               Pentru a permite repararea produselor, precum și prelungirea duratei de utilizare a acestora, ar trebui să se acorde o derogare de la restricția asupra mercurului din lămpile fluorescente cu catod rece folosite pentru iluminarea din spate a afișajelor cu cristale lichide din componența instrumentelor industriale de monitorizare și control. În conformitate cu principiul de reparare cu piese de schimb originale, derogarea ar trebui să se aplice tuturor produselor introduse pe piață înainte de 22 iulie 2017, care este data de conformare stabilită pentru instrumentele industriale de monitorizare și control, iar perioada de valabilitate a derogării ar trebui să fie de 7 de ani de la această dată. Este improbabil ca derogarea să aibă efecte adverse asupra inovării.

               (4)

               Prin urmare, Directiva 2011/65/UE ar trebui modificată în consecință,

         ADOPTĂ PREZENTA DIRECTIVĂ:
   Articolul 1
   Anexa IV la Directiva 2011/65/UE se modifică în conformitate cu anexa la prezenta directivă.
   Articolul 2
   (1)   Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive cel mai târziu în ultima zi a celei de a șasea luni de la data intrării în vigoare a acesteia. Statele membre comunică Comisiei textul actelor respective.
   Atunci când statele membre adoptă actele respective, acestea conțin o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 13 martie 2014.

            Pentru Comisie

            Președintele

         José Manuel BARROSO

      (1)  JO L 174, 1.7.2011, p. 88.

      ANEXĂ
      În anexa IV la Directiva 2011/65/UE se adaugă următorul punct 35:

                     „35.

                     Mercur în lămpi fluorescente cu catod rece — maximum 5 mg pe lampă — folosite pentru iluminarea din spate a afișajelor cu cristale lichide din componența instrumentelor industriale de monitorizare și control introduse pe piață înainte de 22 iulie 2017
                     Expiră la 21 iulie 2024.”


title: Directiva de punere în aplicare 2011/38/UE a Comisiei din 11 aprilie 2011 de modificare a anexei V la Directiva 2004/33/CE în ceea ce privește valorile maxime ale pH-ului pentru concentratele trombocitare la sfârșitul perioadei de depozitare  Text cu relevanță pentru SEE

text:
               12.4.2011

               RO

               Jurnalul Oficial al Uniunii Europene

               L 97/28

         DIRECTIVA DE PUNERE ÎN APLICARE 2011/38/UE A COMISIEI
   din 11 aprilie 2011
   de modificare a anexei V la Directiva 2004/33/CE în ceea ce privește valorile maxime ale pH-ului pentru concentratele trombocitare la sfârșitul perioadei de depozitare
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2002/98/CE a Parlamentului European și a Consiliului din 27 ianuarie 2003 privind stabilirea standardelor de calitate și securitate pentru recoltarea, controlul, prelucrarea, stocarea și distribuirea sângelui uman și a componentelor sanguine și de modificare a Directivei 2001/83/CE (1), în special articolul 29 al doilea paragraf litera (f),
   întrucât:

               (1)

               Punctul 2.4 din anexa V la Directiva 2004/33/CE a Comisiei din 22 martie 2004 de punere în aplicare a Directivei 2002/98/CE a Parlamentului European și a Consiliului în ceea ce privește anumite cerințe tehnice pentru sânge și componente sanguine (2) stabilește valorile minime (6,4) și maxime (7,4) ale pH-ului pentru unități de trombocite la sfârșitul perioadei de depozitare. Prin urmare, unitățile de trombocite care nu respectă aceste valori minime sau maxime trebuie să fie eliminate.

               (2)

               Dovezi științifice recente și experiența practică au demonstrat că valorile pH-ului care depășesc pragul de 7,4 nu afectează calitatea și securitatea trombocitelor depozitate, spre deosebire de alte valori ale pH-ului care se situează sub pragul de 6,4 și care cauzează, în mod sistematic, deteriorarea trombocitelor, și că, prin urmare, nu este necesară stabilirea unei valori maxime a pH-ului pentru concentratele trombocitare.

               (3)

               Eliminarea trombocitelor care depășesc valoarea maximă a pH-ului, astfel cum a fost stabilită în anexa V la Directiva 2004/33/CE, determină pierderi considerabile. Aceste pierderi se pot amplifica pe viitor din cauza unor metode de colectare și a unor pungi de depozitare noi, ambele generând valori mai ridicate ale pH-ului la sfârșitul perioadei de depozitare.

               (4)

               Prin urmare, ar trebui suprimată valoarea maximă a pH-ului (7,4) pentru toate concentratele trombocitare enumerate în anexa V la Directiva 2004/33/CE.

               (5)

               Măsurile prevăzute de prezenta directivă sunt în conformitate cu avizul comitetului instituit prin articolul 28 din Directiva 2002/98/CE,

         ADOPTĂ PREZENTA DIRECTIVĂ:
   Articolul 1
   Anexa V la Directiva 2004/33/CE se modifică în conformitate cu anexa la prezenta directivă.
   Articolul 2
   (1)   Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive până la 30 iunie 2011 cel târziu. Statele membre comunică de îndată Comisiei textele acestor acte, precum și un tabel de corespondență între respectivele acte și prezenta directivă.
   Atunci când statele membre adoptă aceste dispoziții, acestea conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în ziua următoare publicării ei în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 11 aprilie 2011.

            Pentru Comisie

            Președintele

         José Manuel BARROSO

      (1)  JO L 33, 8.2.2003, p. 30.

      (2)  JO L 91, 30.3.2004, p. 25.

      ANEXĂ
      La punctul 2.4 din anexa V la Directiva 2004/33/CE, pentru rubricile:

                  —

                  „trombocite de afereză”;

                  —

                  „trombocite de afereză cu leucocitele îndepărtate”;

                  —

                  „amestec de concentrate trombocitare de la mai mulți donatori”;

                  —

                  „amestec de concentrate trombocitare de la mai mulți donatori, cu leucocitele îndepărtate”;

                  —

                  „concentrat trombocitar de la un singur donator”; și

                  —

                  „concentrat trombocitar de la un singur donator, cu leucocitele îndepărtate”,

            rezultatele acceptabile pentru măsurările de calitate referitoare la pH se înlocuiesc cu textul următor:
      „minimum 6,4 corectat la 22 °C, la sfârșitul perioadei de depozitare”.


title: Directiva de punere în aplicare 2011/42/UE a Comisiei din 11 aprilie 2011 de modificare a Directivei 91/414/CEE a Consiliului în vederea includerii flutriafolului ca substanță activă și de modificare a Deciziei 2008/934/CE a Comisiei  Text cu relevanță pentru SEE

text:
               12.4.2011

               RO

               Jurnalul Oficial al Uniunii Europene

               L 97/42

         DIRECTIVA DE PUNERE ÎN APLICARE 2011/42/UE A COMISIEI
   din 11 aprilie 2011
   de modificare a Directivei 91/414/CEE a Consiliului în vederea includerii flutriafolului ca substanță activă și de modificare a Deciziei 2008/934/CE a Comisiei
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 6 alineatul (1),
   întrucât:

               (1)

               Regulamentele (CE) nr. 451/2000 (2) și (CE) nr. 1490/2002 (3) ale Comisiei stabilesc normele detaliate de punere în aplicare a fazei a treia din programul de lucru menționat la articolul 8 alineatul (2) din Directiva 91/414/CEE, precum și o listă de substanțe active care trebuie evaluate, în vederea unei eventuale includeri a acestora în anexa I la Directiva 91/414/CEE. Lista respectivă includea flutriafolul.

               (2)

               În conformitate cu articolul 11e din Regulamentul (CE) nr. 1490/2002, notificatorul și-a retras sprijinul privind includerea substanței active respective în anexa I la Directiva 91/414/CEE în termen de două luni de la primirea proiectului de raport de evaluare. În consecință, Decizia 2008/934/CE a Comisiei din 5 decembrie 2008 privind neincluderea anumitor substanțe active în anexa I la Directiva 91/414/CEE a Consiliului, precum și retragerea autorizațiilor pentru produsele de protecție a plantelor care conțin aceste substanțe (4) a fost adoptată privind neincluderea flutriafolului.

               (3)

               În conformitate cu articolul 6 alineatul (2) din Directiva 91/414/CEE, notificatorul inițial (denumit în continuare „solicitantul”) a prezentat o nouă cerere solicitând aplicarea procedurii accelerate prevăzute la articolele 14-19 din Regulamentul (CE) nr. 33/2008 al Comisiei din 17 ianuarie 2008 de stabilire a normelor de aplicare a Directivei 91/414/CEE a Consiliului în privința unei proceduri ordinare și a unei proceduri accelerate de evaluare a substanțelor active prevăzute în programul de lucru menționat la articolul 8 alineatul (2) din directiva respectivă, dar care nu au fost incluse în anexa I la aceasta (5).

               (4)

               Cererea a fost transmisă Regatului Unit, desemnat stat membru raportor prin Regulamentul (CE) nr. 1490/2002. Perioada de timp pentru procedura accelerată a fost respectată. Specificațiile substanței active și utilizările indicate sunt identice cu cele care au făcut obiectul Deciziei 2008/934/CE. Cererea respectivă este conformă, de asemenea, cu celelalte cerințe de fond și de procedură menționate la articolul 15 din Regulamentul (CE) nr. 33/2008.

               (5)

               Regatul Unit a evaluat datele suplimentare transmise de solicitant și a pregătit un raport suplimentar. Raportul respectiv a fost comunicat Autorității Europene pentru Siguranța Alimentară (denumită în continuare „autoritatea”) și Comisiei, la data de 15 ianuarie 2010. Autoritatea a comunicat raportul suplimentar celorlalte state membre și solicitantului pentru observații și a transmis Comisiei observațiile primite. În conformitate cu articolul 20 alineatul (1) din Regulamentul (CE) nr. 33/2008 și la solicitarea Comisiei, autoritatea a prezentat Comisiei concluzia sa referitoare la flutriafol, la data de 14 octombrie 2010 (6). Proiectul de raport de evaluare, raportul suplimentar și concluzia autorității au fost reexaminate de către statele membre și Comisie în cadrul Comitetului permanent pentru lanțul alimentar și sănătatea animală și au fost finalizate la 11 martie 2011, sub forma raportului de reexaminare al Comisiei privind substanța flutriafol.

               (6)

               Diferitele examinări efectuate au arătat că produsele de protecție a plantelor care conțin flutriafol pot îndeplini, în general, cerințele prevăzute la articolul 5 alineatul (1) literele (a) și (b) din Directiva 91/414/CEE, în special în ceea ce privește utilizările examinate și precizate în raportul de reexaminare al Comisiei. Prin urmare, substanța flutriafol ar trebui să fie inclusă în anexa I, pentru a garanta că, în toate statele membre, autorizațiile pentru produsele de protecție a plantelor care conțin această substanță activă pot fi acordate în conformitate cu dispozițiile directivei menționate.

               (7)

               Fără a aduce atingere acestei concluzii, este necesar să se obțină informații suplimentare privind anumite aspecte specifice. În conformitate cu articolul 6 alineatul (1) din Directiva 91/414/CEE, includerea unei substanțe în anexa I poate face obiectul anumitor condiții. Prin urmare, este necesar să se solicite prezentarea de către solicitant de informații suplimentare care să confirme relevanța impurităților prezente în specificațiile tehnice și în evaluarea privind reziduurile de derivați metabolici ai triazolului în culturile primare, culturile în sistem de rotație și produsele de origine animală, precum și informații privind riscul pe termen lung pentru păsările insectivore.

               (8)

               Înainte de includerea unei substanțe active în anexa I, ar trebui acordat un termen rezonabil pentru a permite statelor membre și părților interesate să se pregătească pentru îndeplinirea noilor cerințe care decurg din această includere.

               (9)

               Fără a aduce atingere obligațiilor prevăzute în Directiva 91/414/CEE ca urmare a includerii unei substanțe active în anexa I, statele membre ar trebui să dispună de un termen de șase luni de la includere pentru a reexamina autorizațiile existente pentru produsele de protecție a plantelor care conțin flutriafol, în scopul de a garanta respectarea dispozițiilor Directivei 91/414/CEE, în special articolul 13, precum și a condițiilor relevante prevăzute în anexa I. După caz, statele membre ar trebui să modifice, să înlocuiască sau să retragă autorizațiile existente, în conformitate cu dispozițiile Directivei 91/414/CEE. Prin derogare de la termenul menționat anterior, ar trebui să fie acordat un termen mai lung pentru prezentarea și evaluarea dosarului complet, prevăzut în anexa III, al fiecărui produs de protecție a plantelor pentru fiecare utilizare preconizată, în conformitate cu principiile uniforme menționate în Directiva 91/414/CEE.

               (10)

               Experiența dobândită din includerile precedente în anexa I la Directiva 91/414/CEE ale substanțelor active evaluate în cadrul Regulamentului (CEE) nr. 3600/92 al Comisiei din 11 decembrie 1992 de stabilire a normelor de punere în aplicare a primei etape a programului de lucru prevăzut la articolul 8 alineatul (2) din Directiva 91/414/CEE a Consiliului privind introducerea pe piață a produselor fitosanitare (7) a arătat că pot interveni dificultăți în interpretarea obligațiilor titularilor de autorizații existente în ceea ce privește accesul la informații. Prin urmare, pentru a se evita noi dificultăți, pare necesară clarificarea obligațiilor statelor membre, în special aceea de a verifica dacă titularul unei autorizații poate demonstra accesul la un dosar care respectă cerințele din anexa II la directiva respectivă. Această clarificare nu impune însă obligații noi statelor membre sau titularilor autorizațiilor, în raport cu directivele de modificare a anexei I adoptate până în prezent.

               (11)

               Prin urmare, Directiva 91/414/CEE ar trebui modificată în consecință.

               (12)

               Decizia 2008/934/CE prevede neincluderea flutriafolului și retragerea autorizațiilor pentru produsele de protecție a plantelor care conțin această substanță până la 31 decembrie 2011. Este necesară eliminarea rândului referitor la flutriafol din anexa la decizia respectivă.

               (13)

               Prin urmare, Decizia 2008/934/CE ar trebui modificată în consecință.

               (14)

               Măsurile prevăzute în prezenta directivă sunt conforme cu avizul Comitetului permanent pentru lanțul alimentar și sănătatea animală,

         ADOPTĂ PREZENTA DIRECTIVĂ:
   Articolul 1
   Anexa I la Directiva 91/414/CEE se modifică în conformitate cu anexa la prezenta directivă.
   Articolul 2
   Rândul referitor la flutriafol din anexa la Decizia 2008/934/CE se elimină.
   Articolul 3
   Statele membre adoptă și publică, până la 30 noiembrie 2011 cel târziu, actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textele acestor acte, precum și un tabel de corespondență între respectivele acte și prezenta directivă.
   Statele membre aplică actele respective de la 1 decembrie 2011.
   Atunci când statele membre adoptă aceste acte, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
   Articolul 4
   (1)   Atunci când este necesar, statele membre modifică sau retrag, în conformitate cu Directiva 91/414/CEE, autorizațiile existente pentru produsele de protecție a plantelor care conțin flutriafol ca substanță activă până la 30 noiembrie 2011.
   Până la această dată, statele membre verifică, în special, dacă se respectă condițiile referitoare la flutriafol din anexa I la directiva respectivă, cu excepția celor din partea B a rubricii corespunzătoare acestei substanțe active, precum și dacă titularul autorizației deține un dosar sau are acces la un dosar care îndeplinește cerințele din anexa II la directiva respectivă, în conformitate cu condițiile prevăzute la articolul 13 din aceasta.
   (2)   Prin derogare de la alineatul (1), pentru fiecare produs de protecție a plantelor autorizat care conține flutriafol fie ca substanță activă unică, fie ca una dintre substanțele active cuprinse în anexa I la Directiva 91/414/CEE până la 31 mai 2011 cel târziu, statele membre reevaluează produsul în conformitate cu principiile uniforme prevăzute în anexa VI la Directiva 91/414/CEE, pe baza unui dosar care îndeplinește cerințele din anexa III la respectiva directivă și luând în considerare partea B a rubricii din anexa I la respectiva directivă cu privire la flutriafol. Pe baza evaluării, statele membre stabilesc dacă produsul îndeplinește condițiile menționate la articolul 4 alineatul (1) literele (b), (c), (d) și (e) din Directiva 91/414/CEE.
   În urma acestei determinări, statele membre:

               (a)

               modifică sau retrag autorizația în cazul unui produs care conține flutriafol ca substanță activă unică, după caz, până la 31 mai 2015 cel târziu; sau

               (b)

               în cazul unui produs care conține flutriafol ca una dintre mai multe substanțe active, modifică sau retrag autorizația, după caz, până la 31 mai 2015 sau până la data stabilită pentru a efectua această modificare sau retragere în directiva sau directivele respectivă (respective) care a (au) adăugat substanța sau substanțele relevantă (relevante) în anexa I la Directiva 91/414/CEE, dacă ultima dată este ulterioară celei dintâi.

         Articolul 5
   Prezenta directivă intră în vigoare la 1 iunie 2011.
   Articolul 6
   Prezenta directivă se adresează statelor membre.

      Adoptată la Bruxelles, 11 aprilie 2011.

            Pentru Comisie

            Președintele

         José Manuel BARROSO

      (1)  JO L 230, 19.8.1991, p. 1.

      (2)  JO L 55, 29.2.2000, p. 25.

      (3)  JO L 224, 21.8.2002, p. 23.

      (4)  JO L 333, 11.12.2008, p. 11.

      (5)  JO L 15, 18.1.2008, p. 5.

      (6)  Autoritatea Europeană pentru Siguranța Alimentară; Conclusion on the peer review of the pesticide risk assessment of the active substance flutriafol (Concluzia reexaminării inter pares a riscului utilizării ca pesticid a substanței active flutriafol). EFSA Journal 2010;8(10):1868. [50 pp.] doi:10.2903/j.efsa.2010.1868. Document disponibil la adresa de Internet: www.efsa.europa.eu/efsajournal.htm

      (7)  JO L 366, 15.12.1992, p. 10.

      ANEXĂ
      La sfârșitul tabelului din anexa I la Directiva 91/414/CEE se adaugă următoarea rubrică:

                     Nr.

                     Denumire comună, numere de identificare

                     Denumire IUPAC

                     Puritate (1)

                     Data intrării în vigoare

                     Data expirării includerii

                     Dispoziții specifice

                     „346

                     Flutriafol
                     Nr. CAS: 76674-21-0

                     Nr. CIPAC: 436

                        (RS)-2,4’-difluoro-α-(1H-1,2,4-triazol-1-ilmetil)benzhidril alcool

                     ≥ 920 g/kg
                     (racemat)
                     Impurități relevante: dimetilsulfat: conținutul maxim: 0,1 g/kg
                     dimetilformamidă: conținutul maxim: 1 g/kg
                     metanol: conținutul maxim: 1 g/kg

                     1 iunie 2011

                     31 mai 2021

                     PARTEA A
                     Se pot autoriza numai utilizări ca fungicid.
                     PARTEA B
                     Pentru punerea în aplicare a principiilor uniforme prevăzute în anexa VI, se ține seama de concluziile raportului de reexaminare privind substanța flutriafol, în special apendicele I și II, în forma lor finalizată în cadrul Comitetului permanent pentru lanțul alimentar și sănătatea animală din 11 martie 2011.
                     În acest sens, statele membre:

                                 1.

                                 acordă o atenție deosebită protejării siguranței lucrătorilor și se asigură că în condițiile de utilizare este prevăzută folosirea echipamentelor de protecție individuală corespunzătoare;

                                 2.

                                 acordă o atenție deosebită protecției apei subterane în situația în care substanța activă este aplicată în regiuni vulnerabile din punct de vedere al solului și/sau al condițiilor climatice;

                                 3.

                                 acordă o atenție deosebită prevenirii riscului pe termen lung pentru păsările insectivore.

                           Condițiile de autorizare includ, acolo unde este cazul, măsuri de atenuare a riscurilor.
                     Statele membre în cauză se asigură că solicitantul transmite Comisiei informații de confirmare privind:

                                 (a)

                                 relevanța impurităților prezente în specificațiile tehnice;

                                 (b)

                                 reziduurile de derivați metabolici ai triazolului în culturile primare, culturile în sistem de rotație și produsele de origine animală;

                                 (c)

                                 riscul pe termen lung pentru păsările insectivore.

                           Statele membre vizate se asigură că solicitantul transmite Comisiei informațiile menționate la litera (a) până la 1 decembrie 2011 și informațiile stabilite la menționate la literele (b) și (c) până la 31 mai 2013.”

         (1)  Detalii suplimentare privind identitatea și specificațiile substanței active se găsesc în raportul de reexaminare.


title: Directiva delegată 2014/11/UE a Comisiei din 18 octombrie 2013 de modificare, în scopul adaptării la progresul tehnic, a anexei IV la Directiva 2011/65/UE a Parlamentului European și a Consiliului în ceea ce privește o derogare pentru cromul hexavalent din dozatoarele de substanțe alcaline utilizate pentru fabricarea fotocatozilor din amplificatoarele de imagine pentru imagini radiologice, până la 31 decembrie 2019 , și din piesele de schimb ale sistemelor cu raze X introduse pe piața UE înainte de 1 ianuarie 2020  Text cu relevanță pentru SEE

text:
               9.1.2014

               RO

               Jurnalul Oficial al Uniunii Europene

               L 4/65

         DIRECTIVA DELEGATĂ 2014/11/UE A COMISIEI
   din 18 octombrie 2013
   de modificare, în scopul adaptării la progresul tehnic, a anexei IV la Directiva 2011/65/UE a Parlamentului European și a Consiliului în ceea ce privește o derogare pentru cromul hexavalent din dozatoarele de substanțe alcaline utilizate pentru fabricarea fotocatozilor din amplificatoarele de imagine pentru imagini radiologice, până la 31 decembrie 2019, și din piesele de schimb ale sistemelor cu raze X introduse pe piața UE înainte de 1 ianuarie 2020
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice (1), în special articolul 5 alineatul (1) litera (a),
   întrucât:

               (1)

               Directiva 2011/65/UE interzice utilizarea cromului hexavalent în echipamentele electrice și electronice introduse pe piață.

               (2)

               Cromul hexavalent este folosit la dozatoarele de substanțe alcaline utilizate pentru a produce fotocatozii din amplificatoarele de imagine pentru imagini radiologice. Eliminarea sau substituirea cromului hexavalent din procesul de fabricare a fotocatozilor nu este posibilă deoarece, în prezent, substituenții și tehnologiile alternative nu sunt suficient de fiabile sau disponibile pentru a acoperi în întregime cererea.

               (3)

               O parte din cromul hexavalent din procesul de fabricare a fotocatozilor rămâne, în mod inevitabil, în produsul introdus pe piață.

               (4)

               Prin urmare, Directiva 2011/65/UE trebuie modificată în consecință,

         ADOPTĂ PREZENTA DIRECTIVĂ:
   Articolul 1
   Anexa IV la Directiva 2011/65/UE se modifică în conformitate cu anexa la prezenta directivă.
   Articolul 2
   (1)   Statele membre asigură intrarea în vigoare a actelor cu putere de lege și a actelor administrative necesare pentru a se conforma prezentei directive, până cel târziu în ultima zi a celei de a șasea luni de la data intrării în vigoare a acesteia. Statele membre comunică fără întârziere Comisiei textul acestor acte.
   Atunci când statele membre adoptă actele respective, acestea conțin o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
   (2)   Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.
   Articolul 3
   Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
   Articolul 4
   Prezenta directivă se adresează statelor membre.

      Adoptată la Bruxelles, 18 octombrie 2013.

            Pentru Comisie

            Președintele

         José Manuel BARROSO

      (1)  JO L 174, 1.7.2011, p. 88.

      ANEXĂ
      În anexa IV la Directiva 2011/65/UE se adaugă următorul punct 30:

                  „30.

                  Cromul hexavalent din dozatoarele de substanțe alcaline utilizate pentru fabricarea fotocatozilor din amplificatoarele de imagine pentru imagini radiologice, până la 31 decembrie 2019, și din piesele de schimb ale sistemelor cu raze X introduse pe piața UE înainte de 1 ianuarie 2020.”


title: Directiva delegată (UE) 2019/174 a Comisiei din 16 noiembrie 2018 de modificare, în scopul adaptării la progresul științific și tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru plumbul din compoziția sticlei cristal, astfel cum este definită în Directiva 69/493/CEE (Text cu relevanță pentru SEE.)

text:
                  5.2.2019

                  RO

                  Jurnalul Oficial al Uniunii Europene

                  L 33/20

         DIRECTIVA DELEGATĂ (UE) 2019/174 A COMISIEI
         din 16 noiembrie 2018
         de modificare, în scopul adaptării la progresul științific și tehnic, a anexei III la Directiva 2011/65/UE a Parlamentului European și a Consiliului în ceea ce privește o derogare pentru plumbul din compoziția sticlei cristal, astfel cum este definită în Directiva 69/493/CEE
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2011/65/UE a Parlamentului European și a Consiliului din 8 iunie 2011 privind restricțiile de utilizare a anumitor substanțe periculoase în echipamentele electrice și electronice (1), în special articolul 5 alineatul (1) litera (a),
         întrucât:

                     (1)

                     Directiva 2011/65/UE impune statelor membre obligația de a se asigura că echipamentele electrice și electronice introduse pe piață nu conțin anumite substanțe periculoase indicate în anexa II la directiva respectivă. Această cerință nu se referă la aplicațiile prevăzute în lista din anexa III la Directiva 2011/65/UE.

                     (2)

                     Diferitele categorii de echipamente electrice și electronice cărora li se aplică Directiva 2011/65/UE (categoriile 1-11) sunt enumerate în anexa I la directiva respectivă.

                     (3)

                     Plumbul este o substanță restricționată indicată în anexa II la Directiva 2011/65/UE. Utilizarea plumbului în compoziția sticlei cristal, astfel cum este definită în anexa I (categoriile 1, 2, 3 și 4) la Directiva 69/493/CEE a Consiliului (2), a fost, cu toate acestea, exceptată de la restricție și este inclusă în prezent la punctul 29 din anexa III la Directiva 2011/65/UE. Data de expirare a derogării respective a fost, pentru categoriile 1-7 și 10, 21 iulie 2016.

                     (4)

                     Comisia a primit o cerere de reînnoire a derogării respective înainte de 21 ianuarie 2015, în conformitate cu articolul 5 alineatul (5) din Directiva 2011/65/UE. Derogarea rămâne valabilă până la adoptarea unei decizii cu privire la această cerere.

                     (5)

                     Oxizii de plumb (PbO sau Pb3O4) sunt utilizați ca substanță intermediară pentru sinteza chimică a sticlei cristal cu plumb (lead crystal glass – LCG). LCG este utilizată în echipamente electrice și electronice, deoarece combinația unică de proprietăți de prelucrare (timpul de răcire, intervalul de lucru), optice (indicele de refracție, dispersia) și decorative (duritatea Vicker) permite fabricarea de articole electrice și electronice care nu ar putea fi produse în alt mod, cum ar fi anumite corpuri de iluminat și lustre, oglinzile și ceasurile electrificate, ramele pentru fotografii digitale și anumite materiale de construcții (blocurile luminoase).

                     (6)

                     Substituirea sau eliminarea plumbului din compoziția sticlei cristal continuă să fie imposibilă din punct de vedere tehnic și științific, din cauza lipsei unor substituenți fiabili. Derogarea nu diminuează protecția mediului și a sănătății conferită de Regulamentul (CE) nr. 1907/2006 al Parlamentului European și al Consiliului (3). Derogarea pentru utilizarea plumbului în compoziția sticlei cristal, astfel cum este definită în anexa I (categoriile 1, 2, 3 și 4) la Directiva 69/493/CEE ar trebui, prin urmare, reînnoită pentru categoriile 1-7 și 10.

                     (7)

                     Dat fiind că pentru aplicațiile în cauză nu sunt disponibile în prezent alternative fiabile și nici nu este probabil ca astfel de alternative să fie disponibile în curând pe piață, derogarea pentru categoriile 1-7 și 10 ar trebui reînnoită pentru durata maximă de cinci ani, și anume până la 21 iulie 2021. Având în vedere rezultatele eforturilor depuse în prezent pentru a găsi un substituent fiabil, este puțin probabil ca durata derogării să aibă efecte adverse asupra inovării.

                     (8)

                     Pentru alte categorii decât 1-7 și 10, derogarea existentă rămâne în vigoare pe perioadele de valabilitate prevăzute la articolul 5 alineatul (2) al doilea paragraf din Directiva 2011/65/UE. Din motive de claritate, în anexa III la directiva respectivă ar trebui adăugate datele de expirare.

                     (9)

                     Prin urmare, Directiva 2011/65/UE ar trebui modificată în consecință,

               ADOPTĂ PREZENTA DIRECTIVĂ:

            Articolul 1
            Anexa III la Directiva 2011/65/UE se modifică în conformitate cu anexa la prezenta directivă.

            Articolul 2

               (1)   Statele membre adoptă și publică cel târziu până la 29 februarie 2020 actele cu putere de lege și actele administrative necesare pentru a se conforma prezentei directive. Statele membre comunică de îndată Comisiei textul acestor acte.
               Statele membre aplică aceste acte începând cu 1 martie 2020.
               Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.

               (2)   Statele membre comunică Comisiei textul principalelor dispoziții de drept intern pe care le adoptă în domeniul reglementat de prezenta directivă.

            Articolul 3
            Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.

            Articolul 4
            Prezenta directivă se adresează statelor membre.

            Adoptată la Bruxelles, 16 noiembrie 2018.

                  Pentru Comisie

                  Președintele

               Jean-Claude JUNCKER

            (1)  JO L 174, 1.7.2011, p. 88.

            (2)  Directiva 69/493/CEE a Consiliului din 15 decembrie 1969 privind apropierea legislațiilor statelor membre referitoare la sticla cristal (JO L 326, 29.12.1969, p. 36).

            (3)  Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH) și de înființare a Agenției Europene pentru Produse Chimice (JO L 396, 30.12.2006, p. 1).

            ANEXĂ
            În anexa III, punctul 29 se înlocuiește cu următorul text:

                           „29

                           Plumbul din compoziția sticlei cristal, astfel cum este definită în anexa I (categoriile 1, 2, 3 și 4) la Directiva 69/493/CEE a Consiliului (*1)

                           Expiră la:

                                       —

                                       21 iulie 2021 pentru categoriile 1-7 și 10;

                                       —

                                       21 iulie 2021 pentru categoriile 8 și 9, cu excepția dispozitivelor medicale de diagnosticare in vitro și a instrumentelor industriale de monitorizare și control;

                                       —

                                       21 iulie 2023 pentru dispozitivele medicale de diagnosticare in vitro din categoria 8;

                                       —

                                       21 iulie 2024 pentru instrumentele industriale de monitorizare și control din categoria 9 și pentru categoria 11.

               (*1)  Directiva 69/493/CEE a Consiliului din 15 decembrie 1969 privind apropierea legislațiilor statelor membre referitoare la sticla cristal (JO L 326, 29.12.1969, p. 36).”


title: Directiva de punere în aplicare (UE) 2018/1027 a Comisiei din 19 iulie 2018 de modificare a Directivei 66/402/CEE a Consiliului în ceea ce privește distanțele de izolare pentru Sorghum spp. (Text cu relevanță pentru SEE.)

text:
                  20.7.2018

                  RO

                  Jurnalul Oficial al Uniunii Europene

                  L 184/4

            DIRECTIVA DE PUNERE ÎN APLICARE (UE) 2018/1027 A COMISIEI
      din 19 iulie 2018
      de modificare a Directivei 66/402/CEE a Consiliului în ceea ce privește distanțele de izolare pentru Sorghum spp.
      (Text cu relevanță pentru SEE)
      COMISIA EUROPEANĂ,
      având în vedere Tratatul privind funcționarea Uniunii Europene,
      având în vedere Directiva 66/402/CEE a Consiliului din 14 iunie 1966 privind comercializarea semințelor de cereale (1), în special articolul 21a,
      întrucât:

                  (1)

                  Condițiile pentru producția de semințe prevăzute în Directiva 66/402/CEE se bazează pe standardele internaționale instituite de sistemul pentru semințe al Organizației pentru Cooperare și Dezvoltare Economică (OCDE).

                  (2)

                  La reuniunea anuală din 2017 a OCDE privind sistemele pentru semințe, standardul pentru distanțele de izolare pentru cultura de Sorghum spp. a fost modificat în mod special, pentru a ține cont de zonele în care prezența S. halepense sau S. sudanense ridică o problemă particulară de polenizare încrucișată.

                  (3)

                  Prin urmare, Directiva 66/402/CEE ar trebui modificată în consecință.

                  (4)

                  Măsurile prevăzute în prezenta directivă sunt conforme cu avizul Comitetului permanent pentru plante, animale, produse alimentare și hrană pentru animale,

            ADOPTĂ PREZENTA DIRECTIVĂ:
      Articolul 1
      Modificări aduse Directivei 66/402/CEE
      Anexa I la Directiva 66/402/CEE se modifică în conformitate cu anexa la prezenta directivă.
      Articolul 2
      Transpunere
      (1)   Statele membre adoptă și publică, până la 31 decembrie 2018 cel târziu, actele cu putere de lege și actele administrative necesare conformării cu prezenta directivă. Statele membre comunică de îndată Comisiei textul acestor acte.
      Statele membre aplică dispozițiile respective începând de la 1 ianuarie 2019.
      Atunci când statele membre adoptă aceste acte, ele cuprind o trimitere la prezenta directivă sau sunt însoțite de o astfel de trimitere la data publicării lor oficiale. Statele membre stabilesc modalitatea de efectuare a acestei trimiteri.
      (2)   Statele membre comunică de îndată Comisiei textele principalelor dispoziții de drept intern pe care le adoptă în domeniul reglementat de prezenta directivă.
      Articolul 3
      Intrarea în vigoare
      Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
      Articolul 4
      Destinatari
      Prezenta directivă se adresează statelor membre.

         Adoptată la Bruxelles, 19 iulie 2018.

               Pentru Comisie

               Președintele

            Jean-Claude JUNCKER

         (1)  JO 125, 11.7.1966, p. 2309/66.

         ANEXĂ
         Punctul 2 din anexa I la Directiva 66/402/CEE se înlocuiește cu următorul text:

                        „2.

                        Cultura îndeplinește următoarele standarde privind distanțele față de sursele învecinate de polen care ar putea să genereze o polenizare străină nedorită:

                                    Cultură

                                    Distanță minimă

                                       Phalaris canariensis, Secale cereale altele decât hibrizi:

                                                —

                                                pentru producerea de semințe de bază

                                    300 m

                                                —

                                                pentru producerea de semințe certificate

                                    250 m

                                       Sorghum spp.

                                                —

                                                pentru producerea de semințe de bază (*1)

                                    400 m

                                                —

                                                pentru producerea de semințe certificate (*1)

                                    200 m

                                       xTriticosecale, soiuri autogame

                                                —

                                                pentru producerea de semințe de bază

                                    50 m

                                                —

                                                pentru producerea de semințe certificate

                                    20 m

                                    Zea mays

                                    200 m

                              Distanțele minime enumerate în tabelul de mai sus pot fi ignorate dacă există protecție suficientă față de orice polenizare străină nedorită.”

            (*1)  În zonele în care prezența S. halepense sau S. sudanense ridică o problemă de polenizare încrucișată, se aplică următoarele dispoziții:

                     (a)

                     culturile destinate producției de semințe de bază de Sorghum bicolor sau hibrizii săi trebuie să fie izolate la cel puțin 800 m de orice sursă de contaminare cu polen;

                     (b)

                     culturile destinate producției de semințe certificate de Sorghum bicolor sau hibrizii săi trebuie să fie izolate la cel puțin 400 m de orice sursă de contaminare cu polen.